ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุน จดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี 2537 ในปี
    2544 บริษัทมีการเสนอขายหลักทรัพย์แก่ประชาชนทั่วไป
    และได้เข้าเป็นบริษัทจดทะเบียนในตลาดหลักทรัพย์เมื่อวันที่ 8 สิงหาคม 2544

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์ และยังได้รับใบอนุญาตจาก
    สำนักงาน กลต. ให้ประกอบธุรกิจที่ปรึกษาทางการเงิน และเมื่อปี 2548
    ได้มีการเพิ่มเติมวัตถุประสงค์เพื่อรองรับการทำธุรกรรมในอนาคต ด้านตราสารอนุพันธ์
    และธุรกรรมการยืมและให้ยืมหลักทรัพย์ บริษัทฯ
    ได้รับใบอนุญาตประกอบธุรกิจสัญญาซื้อขายล่วงหน้า
    ประเภทการเป็นตัวแทนซื้อขายสัญญาซื้อขายล่วงหน้า
    จากสำนักงานคณะกรรมการกำกับหลักทรัพย์และตลาดหลักทรัพย์ เมื่อวันที่ 31 กรกฎาคม 2551

-   เมื่อประมาณต้นปี 2549 ผู้ถือหุ้น กลุ่มว่องกุศลกิจ ได้ทำการขายหุ้นรวมจำนวน 42,923,520
    หุ้น หรือเท่ากับร้อยละ 25.43 ของทุนชำระแล้วของบริษัทฯ ให้กับ บริษัท เอ พี เอฟ
    โฮลดิ้งส์ จำกัด ซึ่งเป็นบริษัทที่จดทะเบียนในประเทศไทย
    และหลังจากการจัดทำคำเสนอซื้อหลักทรัพย์ที่คงเหลืออยู่ทั้งหมดของบริษัทฯ
    ตามหลักเกณฑ์การเข้าถือหลักทรัพย์เพื่อครอบงำกิจการแล้ว ทำให้ บริษัท เอ พี เอฟ โฮลดิ้งส์
    จำกัด เป็นผู้ถือหุ้นรายใหญ่ของบริษัท และมีหุ้นรวมเป็นจำนวน 132,565,419 หุ้น
    หรือคิดเป็นร้อยละ 78.53 ของทุนที่ออกและเรียกชำระแล้ว
    และยังคงสภาพของบริษัทให้เป็นบริษัทจดทะเบียนในตลาดหลักทรัพย์ต่อไป

-   หลังจาก บริษัท เอ พี เอฟ โฮลดิ้งส์ จำกัด เข้ามาเป็นผู้ถือหุ้นรายใหญ่
    บริษัทมีการเปลี่ยนแปลงโครงสร้างผู้บริหาร โดยมี นายมิทซึจิ โคโนชิตะ ดำรงตำแหน่ง
    ประธานกรรมการ นายทัตซึยะ โคโนชิตะ เป็น ประธานกรรมการบริหาร และ นายเจเรมี
    เหลียว เป็นกรรมการผู้จัดการ หรือ ผู้บริหารสูงสุด

-   ในช่วงกลางปี 2551 บริษัทฯ มีการปรับโครงสร้างองค์กร
    โดยเพิ่มฝ่ายประสานงานกิจการสาขา เพื่อให้ขึ้นตรงต่อ กรรมการบริหาร –
    การตลาดหลักทรัพย์ไทย จากเดิมที่ สำนักงานสาขาอยู่ในความดูแลของ สายงานการตลาด 3
    และเมื่อวันที่ 19 พฤศจิกายน 2551 บริษัทฯ ได้จดทะเบียนเพิ่มสาขาถนนวิทยุ เป็นสาขาที่ 4
    นอกเหนือจากสาขาปัจจุบัน 3 สาขา ได้แก่ สาขารังสิต สาขานครปฐม และสาขานครสวรรค์

-   เมื่อวันที่ 10 กันยายน 2551 กรรมการอิสระและประธานกรรมการตรวจสอบของบริษัทฯ คือ
    นายวิเชียร วัฒนคุณ ได้ขอลาออกจากตำแหน่ง เนื่องจากปัญหาสุขภาพ
    คณะกรรมการของบริษัทฯ จึงได้แต่งตั้งให้ นายโชคชัย ตั้งพูลสินธนา
    ขึ้นเป็นประธานกรรมการตรวจสอบแทน รวมทั้งแต่งตั้งให้ ดร. วรพล โสคติยานุรักษ์
    ซึ่งปัจจุบันเป็นกรรมการอิสระของบริษัทฯ อยู่แล้ว เป็นกรรมการตรวจสอบด้วยอีกตำแหน่งหนึ่ง
    นอกจากนั้น ยังได้แต่งตั้งกรรมการอิสระ และกรรมการตรวจสอบใหม่เพิ่มเติมอีก 1 ท่าน คือ
    นายศิรวัตร หวั่งหลี โดยได้รับความเห็นชอบจาก สำนักงาน ก.ล.ต. เมื่อวันที่ 1 ธันวาคม
    2551 และจดทะเบียนการเป็นกรรมการใหม่กับกระทรวงพาณิชย์ เมื่อวันที่ 4 ธันวาคม 2551
    ดังนั้น ณ วันที่ 31 ธันวาคม 2551 บริษัทฯ มีคณะกรรมการทั้งสิ้น รวม 9 ท่าน
    และเป็นกรรมการอิสระและกรรมการตรวจสอบ 4 ท่าน

-   เมื่อต้นปี 2551 บริษัทฯ ได้ร่วมลงทุนกับ นายวีระเจตน์ ว่องกุศลกิจ และครอบครัว
    เพื่อเปิดบริษัทย่อย 1 แห่ง ชื่อ บริษัทหลักทรัพย์จัดการกองทุน ยูไนเต็ด จำกัด
    โดยมีวัตถุประสงค์ในการประกอบธุรกิจหลักทรัพย์ ประเภทการจัดการกองทุนส่วนบุคคล
    โดยมีทุนจดทะเบียน 25,000,000 บาท เป็นเงินลงทุนในส่วนของบริษัทฯร้อยละ 51
    และเมื่อเดือน ตุลาคม 2551 ได้มีการเพิ่มทุนจดทะเบียน เป็น 40,000,000 บาท
    โดยขนาดของวงเงินที่บริหารคือประมาณ 60-80 ล้านบาท

-   เมื่อวันที่ 6 พฤศจิกายน 2551 หลังจากที่ได้รับอนุมัติจากตลาดหลักทรัพย์แห่งประเทศไทย
    บริษัทฯ ได้ลงนามในสัญญาการเป็นนายหน้าหรือตัวแทนซื้อขายหลักทรัพย์ในลักษณะคู่ค้า
    (Exclusive Cooperation Agreement) เมื่อวันที่ 20 พฤศจิกายน 2551 กับ Cantor
    Fitzgerald Europe ซึ่งเป็นบริษัทหลักทรัพย์ต่างประเทศที่อยู่ภายใต้การกำกับดูแลของ
    Financial Service Authority ประเทศอังกฤษ และเป็นสมาชิกของ London Stock
    Exchange เพื่อเป็นการขยายฐานธุรกิจทางด้านนายหน้าซื้อขายหลักทรัพย์

-   

-   ปัจจัยความเสี่ยงที่สำคัญของบริษัท เกิดจากความเสี่ยงจากธุรกิจหลักของบริษัท คือ
    ธุรกิจการเป็นนายหน้าซื้อขายหลักทรัพย์ เช่น ความเสี่ยงในด้านการตลาด ความเสี่ยงจากคู่ค้า
    ความเสี่ยงจากการให้สินเชื่อ ฯลฯ เป็นต้น รวมทั้ง ธุรกิจตัวแทนซื้อขายสัญญาซื้อขายล่วงหน้า
    อย่างไรก็ตาม บริษัทฯ ได้มีการกำหนดมาตรการในการควบคุมภายในที่ดี
    พร้อมทั้งจัดให้มีการปรับปรุงขั้นตอนการทำงานภายในให้คล่องตัว
    และสอดรับกับรูปแบบของการให้บริการทางการเงินเพื่อความมีประสิทธิภาพยิ่งขึ้น
    และเพื่อให้สามารถควบคุมความเสี่ยงให้อยู่ในระดับที่บริษัทฯ ยอมรับได้

-   ณ วันที่ 31 ธันวาคม 2551 บริษัทมีทุนจดทะเบียน 860 ล้านบาท และทุนจดทะเบียนชำระแล้ว
    844 ล้านบาท งบการเงินรวมของบริษัท สิ้นสุดวันที่ 31 ธันวาคม 2551 มีสินทรัพย์รวม
    จำนวน 1,429 ล้านบาท มีหนี้สินทั้งสิ้น 461.6 ล้านบาท และมีส่วนของผู้ถือหุ้น จำนวน
    967.9 ล้านบาท

-   ในปี 2551 งบการเงินรวมของบริษัท แสดงผลขาดทุน จำนวน 76.4 ล้านบาท คิดเป็นขาดทุน
    0.45 บาทต่อหุ้น (ถัวเฉลี่ยถ่วงน้ำหนัก)